ธ.ก.ส.พักหนี้1ปีช่วยน้ำท่วม
ธ.ก.ส.ยืดเวลาประกันภัยนาข้าวถึง31ส.ค.พักหนี้ผู้ประสบภัยน้ำท่วม1ปีงดดอกเบี้ยเพิ่มร้อยละ3ต่อปี
4 ส.ค. 2554

ธ.ก.ส.ยืดเวลาประกันภัยนาข้าวถึง31ส.ค.พักหนี้ผู้ประสบภัยน้ำท่วม1ปีงดดอกเบี้ยเพิ่มร้อยละ3ต่อปี
นายบุญช่วย เจียดำรงค์ชัย รองผู้จัดการธนาคารเพื่อการเกษตรและสหกรณ์การเกษตร(ธ.ก.ส.) เปิดเผยว่า กระทรวงการคลัง, กระทรวงเกษตรและสหกรณ์, กระทรวงมหาดไทย, ธ.ก.ส., สมาคมประกันวินาศภัย และบริษัทประกันภัยที่ได้ดำเนินโครงการประกันภัยข้าวนาปี ปีการผลิต 2554 ได้ขยายเวลาในการขายกรมธรรม์ประกันภัยข้าวนาปีออกไปจนถึงวันที่ 31 ส.ค.54 โดยยังคงเงื่อนไขเดิม เพื่อเพิ่มโอกาสให้เกษตรกรป้องกันความเสี่ยงที่อาจจะเกิดขึ้นจากปัญหาภัยธรรมชาติที่เกิดขึ้นกับผลผลิตของตนเอง           ส่วนผลการดำเนินโครงการประกันภัยข้าวนาปี ณ วันที่ 3 ส.ค.ที่ผ่านมา มีเกษตรกรเข้าร่วมโครงการแล้วทั้งสิ้น 26,800 ราย พื้นที่ปลูกข้าว 542,000 ไร่ ค่าเบี้ยประกันประมาณ 70.2 ล้านบาท ทั้งนี้ในช่วงขยายระยะเวลาโครงการได้มอบนโยบายให้ ธ.ก.ส.ทุกสาขาชี้แจงทำความเข้าใจกับเกษตรกรถึงข้อดีและประโยชน์ที่จะได้รับจากการประกันภัยดังกล่าว ซึ่งช่วยสร้างความยั่งยืนในการประกอบอาชีพทางการเกษตรได้เป็นอย่างดี โดยคาดว่าจะดำเนินการรับประกันภัยได้ตามเป้าหมายที่วางไว้ 8.3 ล้านไร่              ส่วนกรณีปัญหาน้ำท่วมในพื้นที่ 16 จังหวัดภาคเหนือและภาคอีสาน อันเนื่องมาจากอิทธิพลของพายุโซนร้อนนกเตน ตั้งแต่วันที่ 25 ก.ค.ที่ผ่านมา ทำให้เกิดน้ำท่วมฉับพลันและน้ำป่าไหลหลากนั้น มีเกษตรกรลูกค้า ธ.ก.ส.ได้รับความเดือดร้อน 40,030 ครัวเรือน พื้นที่การเกษตรเสียหาย 365,301 ไร่ แบ่งเป็นพื้นที่ปลูกข้าว 343,507 ไร่ และข้าวโพด 18,382 ไร่ พืชผัก 510 ไร่ ไม้ผล 1,530 ไร่ พืชอื่นๆ 1,270 ไร่ ประมง 102 ไร่ ปศุสัตว์ 1,504 ตัว
สำหรับการแก้ไขปัญหาเร่งด่วนในเบื้องต้น ธ.ก.ส.ได้มอบถุงยังชีพให้แก่เกษตรกรและประชาชนในพื้นที่ เพื่อบรรเทาความเดือดร้อนไปแล้ว 4,470 ครัวเรือน มูลค่า 944,000 บาท ส่วนกรณีได้รับความเสียหาย และมีภาระด้านเงินกู้กับ ธ.ก.ส.จะได้รับการผัดผ่อนระยะเวลาการชำระหนี้ 1 ปี งดคิดดอกเบี้ยเพิ่มร้อยละ 3 ต่อปี พร้อมปรับปรุงโครงสร้างหนี้ และให้เงินกู้ใหม่เพื่อฟื้นฟูการผลิต